Tanulmányok kimutatták, hogy a 11 évesnél idősebb macskák és kutyák altatása valamivel nagyobb kockázatot hordoz, mint a fiatalabb betegeké. Azonban ez nem jelenti azt, hogy a 11 évesnél idősebb állatokat ne szabadna altatni, gondoljunk csak arra, hogy néhány idősebb állat úgy néz ki és úgy viselkedik, mintha csak kölykök lennének! A legfontosabb mérlegelni azt, hogy az elvégzendő beavatkozással mit nyerhetünk, mennyivel járul ez hozzá Kedvencünk egészséges életéhez, az altatással járó kockázatokhoz viszonyítva.
Számos esetben ezt a döntést nem egyedül a tulajdonosnak kell meghoznia, hanem velünk, állatorvosokkal egyeztetve kell mérlegelni és dönteni. A nagyobb rizikó hátterében legtöbbször az áll, hogy a korral együtt számos betegség is rejtőzhet az állatban, amiről korábban nem volt tudomásunk. Ezen rejtett betegségek felderítése érdekében minél idősebb állatunk, annál részletesebb kivizsgálást javasolunk, melyhez részletes fizikális és vérvizsgálat mellett tünetektől függően szívultrahang vizsgálat, EKG, vérnyomásmérés és mellkas röntgen vizsgálat is tartozhat. Ezen vizsgálatok elvégzése biztosítja számunkra a megfelelő mennyiségű információt annak érdekében, hogy a lehető legnagyobb biztonságban végezhessük a beavatkozásainkat.